**Peisaj (V)**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prăpastie vie mustind a dorinţă,

Eclectică, mută, dantescă şi fadă,

Mi-s Fata Morgana, neant, nefiinţă,

Sisifică piatră, nevrând să mai cadă.

Adâncu-mi dospeşte de vise înfrânte

Şi muşchiul încearcă în van să respire.

Aici, adevărul în cerc se învârte

Şi cercul se-mbată, duhnind peste fire.

Aş vrea, de-ar fi puntea puţin mai înaltă,

Să zgârii tot cerul cu cretă de nori,

Să-mpătur toţi aştrii în tainiţa mată

A clipei bătrâne ce moare în zori.